Ons maak reg wat die ou Raad verbrou het | News24
Ons maak reg wat die ou Raad verbrou het
TYDENS ons eerste jaar agter die stuur van sake het ons op 'n paar nare verrassings afgekom, insluitende ou uitstaande rekeninge van miljoene rande.
1. Dept. van Vervoer vir jare nie betaal nie
Die munisipaliteit het vir etlike jare onder beide die vorige twee rade nie bestuurslisensie-gelde oorbetaal aan die Departement van Vervoer nie. Die uitstaande bedrag was R11-miljoen ten tyde van die verkiesing. Ons betaal tans die skuld af.
2. R46-miljoen waterrekening
Kort na die verkiesing het ons ontdek dat die Nelson Mandelabaai-metro reeds in Mei 2016 uit die bloute vir Kouga 'n waterrekening van R46-miljoen gegee het, maar dat die rekening nooit aan die raad bekend gemaak is nie. Dit is naas Kouga se maandelikse waterrekening.
Volgens die Metro, het hulle Kouga tussen 2012 en 2016 te min gevra vir water. Ons onderhandel tans met die Metro rakende die rekening.
3. Hofsaak oor 2012 St Francis-brande
Die munisipaliteit is tans in 'n hofsaak verwikkel wat ons tussen R30-miljoen en R40-miljoen kan kos indien ons die saak sou verloor. Die eis volg op die groot brand van 2012 wat dosyne huise by St Francisbaai se kanale tot puin gelê het.
4. R13-miljoen verskuldig - Dept van Arbeid
Tot ons skok het ons onlangs ontdek dat die munisipaiteit vanaf 2007 tot 2016 nooit geld oorbetaal het aan die Departement van Arbeid vir die Vergoedingsfonds nie. Dit beteken dat personeel nie gedek was vir beserings aan diens of beroepverwante siektes nie. Ons het tot 'n vergelyk met die Departement kon kom ten einde te verseker dat personeel gedek is en onderhandel tans rakende die afbetaling van die rekening.
5. Balju van die hof
Die munisipaliteit het in die verlede verskeie arbeidsake teen werknemers verloor, maar versuim om toekennings wat aan die werknemers gemaak is, te betaal. Gevolglik moes ons verskeie ou toekennings uitbetaal oor die afgelope jaar.
Die munisipaliteit het ook amper in Julie 2017 nege voertuie verloor as gevolg van so 'n ou saak. Die balju van die hof het by die munisipaliteit opgedaag met 'n hofbevel om die voertuie te konfiskeer. Ons moes vinnig optree om dit verhoed deur die uitstaande bedrag van R152 000 oor te betaal. Die bedrag het die toekenningsgeld ingesluit, asook hof en baljukostes.
6. Krediteure nie binne 30 dae betaal nie
Munisipaliteite word wetlik vereis om hul krediteure binne 30 dae te betaal. Dit gebeur egter al vir baie jare nie in Kouga nie. Ten einde die kontantvloei van die munisipaliteit te verbeter sodat krediteure betyds betaal kan word, word 'n Kostebeheer-beleid tans streng toegepas.